लघुकथा का दुर्भाग्य यह है कि अभी तक इसका अपना कोई शास्त्र नहीं बन पाया है। हालांकि धीरे–धीरे इस दिशा में प्रयास चल रहे हैं। अब जरूरत है लघुकथा–समीक्षा की दिशा में आगे कार्य करने हेतु विष्णु प्रभाकर, रमेश बतरा, भगीरथ, स्वर्णकिरण, जगदीश कश्यप, सतीशराज पुष्करणा, विक्रमसोनी, निशान्तर आदि के लेखों एवं वक्तव्यों को गंभीरता से देखने एवं समझने की। हालांकि अभी तक किसी ने भी लघुकथा के शास्त्रीय पक्ष एवं समीक्षा को लेकर एक भी ऐसा लेख नहीं लिखा है ,जिसे लघुकथा पर लिखा गया ‘मानक लेख’ या श्रेष्ठ लेख कहा जा सके। उपयु‍र्क्त लोग भी ‘एक लगभग’ की स्थिति को ही छू पाये हैं। हाँ,! लघुकथा के इतिहास पक्ष में कृष्ण कमलेश, जगदीश कश्यप, शकुंतला किरण, स्वर्ण किरण एवं सतीशराज पुष्करणा ने प्रामाणिक कार्य अवश्य ही किए हैं।